Tuaregopprørere tar viktig by i Mali
Lederen for Malis kuppmakere, kaptein Amadou Sanogo, betegnet fredag situasjonen som kritisk og ba omverdenen om hjelp. - Vår hær trenger hjelp fra Malis venner for å beskytte sivilbefolkningen og Malis territorielle integritet, sa Sanogo på en pressekonferanse i hovedstaden Bamako. Opprørerne gikk inn i Kidal etter at soldater forlot to lokale forlegninger, ifølge kilder. I kampene, som startet torsdag, kjempet tuaregopprørere side om side med medlemmer av en væpnet, radikal islamistgruppe, opplyser øyenvitner. - Opprørerne har tatt kontrollen, sier en lærer i byen som vil være anonym. I januar startet tuaregene en kamp for løsrivelse av de nordlige delene av Mali. Opprørerne har brukt kaoset etter militærkuppet forrige uke til å forberede offensiver mot Kidal og to andre regionale sentre nord i landet.
Tuaregopprørere har inntatt den strategisk viktige byen Kidal nord i Mali, opplyser diplomater og militære kilder. Kuppmakerne i Mali ber utlandet om hjelp.